ETXEBERRIA IRADI (EH Bildu, 2015-11-27):
Eguerdi on guztioi.
Tourmalet, Mortirolo, Urkiola mendate gogorrak txirrindularientzat. Emakumeen Biraren etaparik zailena, ordea, ez da errepidean jokatzen; etaparik zailena gaur eta hemen jokatzen ari da lan nekeza eta zaila izaten ari baita Emakumeen Bira egiteko beharrezko baliabideak lortzea.
Emakumeen Bira, zuk esan duzu bezala, Euskal Herriko emakumeen txirrindularitza lasterketarik garrantzitsuena da, lehen mailako lasterketa, gizonen Euskal Herriko Itzuliaren parekoa nolabait esatearren, 28 urtetan egin da pertsona batzuen borondatezko lanari esker, izerdi asko aterata.
Datorren urteko Emakumeen Bira, ordea, kolokan dago. Izan ere, UCIk betebehar berri bat ezarri dio birari, hau da, WorldTourrean onartua izan dadin. Hau da, telebista kateren batek jarraipena egin behar dio eta zehazki egin behar duena da egunero etaparen ordubeteko laburpen bat eskaini, ez da beharrezkoa zuzenean ematea etapa guztiak, egunero etaparen ordubeteko laburpena eskaini eta azkeneko etapa zuzenean eskaintzea. Hori da UCIk eskatzen diona.
Emakumeen Bira WorldTourretik kanpo geratzen bada, hau izango da bere akabera. Ezingo lukete goi-mailako txirrindularien parte hartzerik bermatu eta finantzaketa ere murriztu egingo litzateke. Bidegurutze batean dago, beraz, Emakumeen Bira: Aurrera egin edo desagertu, hil ala bizi.
Emakumeen Biraren antolatzaileek Jaurlaritzari eskatu diote laguntza ETBk UCIk eskatzen dion jarraipen hori egin dezan. Baina gaur gaurkoz ez dute ziurtasunik hori horrela izango denik.
Espero dugu Jaurlaritzak ardura beste erakunde batzuengan jartzeko tentazioa gainditzea, tokiko erakundeak askoz baliabide gutxiagoarekin lanean ari dira ahal duten neurrian bira babesteko. Baina Euskal Herriko emakumeen txirrindularitza probarik garrantzitsuena laguntzearen ardura nagusia Jaurlaritzarena da.
Horregatik, jakin nahi dugu ea Jaurlaritzak Emakumeen Birari behar duen laguntza emango dion, behar duen laguntza osoa emango dion asko ez dela jakinda, eta erantzun positiboa espero dugu, erantzun positiboa emakumeen kirolaren alde.
Emakumeen Birak ez dio eskatzen Jaurlaritzari tropeleko lehen lerroan tiraka jartzeko, errebelu txiki bat ematea baizik. Ez da gizonen Euskal Herriaren Itzuliaren pareko segimendua eskatzen ari. Izan ere, gizonen biran ETBk arratsaldero egiten zu zuzeneko jarraipena eta ETB4k berriko eskaintzen du iluntzean, eguerdiko Gaur Egun eta Teleberri albistegietan zuzeneko konexioak egiten dira eta gaueko saioetan etaparen laburpena eta elkarrizketak. Emakumeen Biraren antolatzaileak ez dira hori guztia eskatzen ari. Behar duten gauza bakarra da eguneko etaparen ordubeteko laburpena eta azkeneko etaparen zuzeneko emisioa.
Ze inbertsio eskatzen du horrek? 50.000 euro? Kopuru hori da Jaurlaritzatik esan dena. Kopuru hori jartzeko prest dago Jaurlaritza? Kopuru hori jartzeko prest dago Jaurlaritza? Eta ala ez bada, nola justifikatzen duzue, jakinda gizonen lasterketarako, Euskal Herriko Itzulirako Kultura Sailak 190.000 euro jartzen dituela? 190.000 euro gizonen Itzulia egiteko, Emakumeen Birak beharko lukeena 50.000 euro da. Kopuru hori jartzeko prest dago Jaurlaritza?
Hori da jakin nahi duguna. Galdera zehatza da eta erantzun zehatza espero dugu: Emakumeen Bira ordura mantendu dadin, etorkizuna izan dezan, behar duen laguntza osoa emango dion Jaurlaritzak, bermatuko duen ETBk ordubeteko laburpenak egitea egunero eta azkeneko etapa zuzenean eskaintzea.
Emakumeen Birak hori eta gehiago merezi du. Emakume txirrindulariengatik, bira antolatzen hainbeste urtetan borondatezko lanean ari diren pertsona horiengatik, eta guk ere ETBn ikusi nahi ditugulako emakume txirrindulariak, eta gure alabek ere emakume txirrindulari izan daitezkeela pentsatzea nahi dugulako.